  Наталья Тетерина Туннэ, 7-тӥ инвожое, Удмуртиысь лулчеберетъя но туризмъя министр Владимир Соловьёв но элькунысь Журналистъёслэн огазеяськонзылэн кивалтӥсез Елена Капитоненко валче ужан сярысь тупанкылэз юнматӥзы. Соя удысэтлэн но огазеяськонлэн огкылысь ужазы мукетгес кылкутон шӧдӥськоз, лыдъя элькунысь лулчеберетъя но туризмъя министр Владимир Соловьёв.  Ужкагазэз кинюртон фольклоръя гужем фестивальёслы сӥзем бадӟым пресс-конференциын ортчиз. Малы со кулэ? Милям озьы но трос ужрадъёс ортчо соосын (Журналистъёслэн огазеяськонэнызы — ред.) валче, нош куке вань нимлыко соглашение, ми но, соос но кыӵе ке но мукет кылкутон шӧдӥськом Владимир Соловьёв, Удмуртиысь лулчеберетъя но туризмъя министрСолэн кылъёсызъя, тупанкыл одӥг арлы юнматэмын. Со улсын матысез ужрад — крезьгурчилэн Геннадий Корепанов-Камскийлэн котырес лыдпусэзлы сӥзем Дэбес ёросэ пресс-тур. Лулчеберетъя но туризмъя министерство ас паласеныз транспортэн юрттоз, нош Журналистъёслэн огазеяськонзы ивор вӧлмытӥсь ёзэсъёс пӧлын уж нуоз.  «Ужрад ортчытом Дэбесысь туризмъя центрез, соослэсь луонлыкъёссэс, Геннадий Михайловичлэсь вордӥськем гуртсэ возьматыны журналистъёслы луонлык сётон понна», — пусйиз Владимир Соловьёв. Удмурт крезьгурчи Геннадий Корепанов-Камский вордскем дырысен 2019-тӥ арын 90 ар тырме. Туэ солы сӥземын «Даур гур» VI элькун фестиваль-вожвылъяськон. Азьвылгес Владимир Соловьёв вераз вал, таяз арын ик крезьгурчилэн вордскем Дэбес ёросаз туроператоръёс понна инфотур радъяны чаклало шуыса Министр верамъя, огазеяськонэн ӵошен лэсьтоно ужрадъёс пӧлысь та одӥгез гинэ. Азьланяз удысэтлэн но огазеяськонлэн чакланъёсазы — кусыпъёссэс юнматон но ужзэс паськытатон. Милям мылкыдъёсмы вань, та соглашение вылэ пыкъяськыса тросгес но бадӟымгес уж нуыны, милям министерстволэн, милям ужъюртъёсмылэн ужзы сярысь ивор шаплыгес но паськытгес мед луоз асьме элькунын но, солэн сьӧраз но улӥсь калыкъёс дорын Владимир Соловьёв, Удмуртиысь лулчеберетъя но туризмъя министрЖурналистъёслэн огазеяськонзылэн тӧроез Елена Капитоненко ватсаз, юнматэм тупанкылъя огазеяськонлэн ёзчиосыз Удмуртиысь Лулчеберетъя но туризмъя министерстволэн кивалтэм улсаз ужась ужъюртъёсы дунтэк ветлыны быгатозы шуыса. Пусъём, Удмуртиысь журналистъёслэн огазеяськонэнызы сяна, удысэт мукет мер огазеяськонъёсын огкылысь ужа. Соос пӧлын элькунысь Театрын ужасьёслэн огазеяськонзы, Крезьгурчиослэн огазеяськонзы, Суредасьёслэн огазеяськонзы но мукетъёсыз. Тегъёс: Лулчеберет Туризм Ижкар СМИ Удмуртия Лулчеберетъянотуризмъяминистерство  